open-index/open-wikipedia-markdown huggingface dataset:
Leah Behn

**Leah Isadora Behn** (s. 8. huhtikuuta 2005) on norjalainen malli ja somevaikuttaja. Hän on prinsessa Märtha Louisen ja tämän entisen miehen Ari Behnin tytär.

## Perhe
Behn syntyi vuonna 2005 Fredrikstadissa äitinsä kesäasunnolla kotisynnytyksen kautta. Tästä huolimatta sekä äiti ja tytär olivat synnytyksen jälkeen hyvässä kunnossa. Hänet kastettiin kuninkaallisen palatsin kappelissa 16. kesäkuuta 2005. Äiti Märtha Louisen, joka on kertonut olleensa Star Wars -fani, mukaan tyttären nimi on viittaus prinsessa Leiaan. Hänen konfirmaationsa pidettiin vuonna 2020.

Märtha Louisella ja Ari Behnillä oli yhteensä kolme lasta, joista kaikki ovat tyttäriä. Leah on näistä keskimmäinen. Vanhemmat erosivat vuonna 2016. Isä Ari Behn teki itsemurhan joulupäivänä 2019.

## Asema ja ura julkisuudenhenkilönä
Kuninkaallisesta syntyperästään huolimatta Behnillä ei ole kuninkaallisia titteleitä eikä kuninkaallisia velvollisuuksia kuten esimerkiksi serkullaan Ingrid Alexandralla. Lain mukaan hän on kuitenkin tällä hetkellä kruununperimysjärjestyksessä kuudentena.

Leah Behn on Instagram-vaikuttaja, minkä lisäksi hän tekee töitä mallina ja meikkitaiteilijana. Vuonna 2022 norjalainen Team models -mallitoimisto kiinnitti Behnin listalleen. Hän on kertonut haluavansa opiskella ulkomailla jossain vaiheessa, muttei ole suunnitellut mahdollisia korkeakouluopintojaan sen tarkemmin.

## Kunnianosoituksia

*  Harald V:n vuosien 1991–2016 juhlamitali (Norja, 2016)

## Lähteet
Challenger 3

**Challenger 3** on taistelupanssarivaunu, jota kehittää Rheinmetall BAE Systems Land. Se muodostaa yhdessä Ajax-  ja Boxer-panssariajoneuvojen kanssa Britannian armeijan raskaiden prikaatien taisteluyksiköt. Taistelupanssarivaunu kykenee toimimaan säässä kuin säässä. Pääaseena on Naton 120&nbsp;mm:n sileäputkinen ase L55A1, jolla ammutaan NATO-ammuksia sekä parannettuja ammuksia. Testit ovat kriittinen osa uuden taistelupanssarivaunun kehittämistä. Niiden tarkoituksena on löytää mahdolliset viat, jotta vaunua voidaan kehittää entistä paremmaksi. Testien jälkeen suunnitelmia vielä muokataan. Tätä seuraa *System Qualification Review* *(SQR)* -arviointi. Tämä luo lopullisen valmistusstandardin, jota käytetään jäljellä olevien taistelupanssarivaunujen valmistukseen. On arvioitu, että nämä kokeet saadaan päätökseen ja SQR saavutetaan vuoden 2026 aikana.

Britannian armeijalle on tilattu vuonna 2021 yhteensä 148 kappaletta Challenger 3 -taistelupanssarivaunuja. Näiden on tarkoitus olla käytössä vuoden 2030 loppuun mennessä. 
## Lähteet
Elizabeth Fedde

**Tonette Elizabeth Fedde** (25. joulukuuta 1850 Kvinesdal – 25. helmikuuta 1921 Eigersund) oli norjalainen diakonissa, joka matkusti vuonna 1883 Yhdysvaltoihin. Siellä hän oli kolmentoista vuoden ajan mukana perustamassa diakonialaitoksia, kunnes muutti takaisin Norjaan 1896. Fedde oli ensimmäinen Yhdysvaltoihin matkustanut norjalainen diakonissa.
## Lähteet

## Aiheesta muualla
Harriet Jacobs

**Harriet Jacobs** (1813–1897) oli yhdysvaltalainen abolitionisti eli orjuuden vastustaja, joka kirjoitti kirjan omista kokemuksistaan orjana ja seksuaalirikosten uhrina.

Jacobs, joka syntyi orjuuteen, jäi lapsena orvoksi. Hänen äitinsä entinen omistaja kohteli orpotyttöä hyvin ja opetti tämän lukemaan. Tämän kuoltua Jacobs annettiin perinnöksi sukulaistytölle, jonka isä  ahdisteli ja pahoinpiteli häntä toistuvasti seksuaalisesti. Teini-iässä hän synnytti kaksi lasta, joiden isä oli naapurin nuori valkoinen lakimies.

Vuonna 1842 Harriet pakeni vapauteen pohjoiseen. Hän purjehti Philadelphiaan ja matkusti sieltä junalla New Yorkiin junalla. Siellä hän tapasi tyttärensä. Harriet muutti myöhemmin Rochesteriin lähelle veljeään, joka myös oli karannut orja. Siellä hän oli tekemisissä Frederick Douglassin ja North Star -lehteä tekevien abolitionistien kanssa. Ystävä osti hänet vapaaksi, minkä jälkeen hänen ei enää tarvinnut piileksiä karanneena orjana. Myöhemmin ystävät saivat hänet kirjoittamaan kertomuksen elämästään orjana. Kirja, *Incidents in the Life of a Slave Girl*, oli yksi ensimmäisistä avoimista kuvauksista orjanaisten kokemasta seksuaalisesta häirinnästä ja hyväksikäytöstä.

Harriet Jacobs oli aktiivisesti mukana abolitionismiliikkeessä ennen sisällissodan alkamista. Sodan aikana hän hyödynsi asemaansa julkisuuden henkilönä kerätäkseen rahaa mustille pakolaisille. Sodan jälkeen hän työskenteli parantaakseen äskettäin vapautuneiden orjien oloja.

## Lähteet
Evie Wyld

**Evie Wyld** (s. 1980) on englanninkielinen kirjailija. Hän syntyi Lontoossa mutta vietti nuoruusvuosiaan Autraliassa. Wyldiltä on suomennettu kaksi romaania, ja molemmat ovat voittaneet monia palkintoja. *Kaikki laulavat linnut* (All the Birds, Singing)  ilmestyi Sari Karhulahden suomennoksena vuonna 2016,  *Me olemme susia* (The Bass Rock) Aleksi Milonoffin suomennoksena Tammen keltaisessa kirjastossa vuonna 2020.

## Lähteet
Mantšuriankärhö

**Mantšuriankärhö** (*Clematis mandshurica*) on leinikkikasvien (Ranunculaceae) heimoon, kärhöjen (*Clematis*) sukuun kuuluva kasvilaji. Se voidaan luokitella myös pilvikärhön (*Clematis terniflora*) muunnokseksi.

Mantšuriankärhö on monivuotinen, kiipeilevä köynnös, joka voi kasvaa noin 1,2 metriä korkeaksi.

Mantšuriankärhö kasvaa luonnossa pensaikoissa sekä avoimissa rinnemetsissä merenpinnan tasosta aina noin 800 metrin korkeuteen saakka. Lajia tavataan luonnossa Venäjän Kaukoidässä, Mongoliassa, Kiinassa sekä Korean niemimaalla.

Mantšuriankärhöä on kerätty luonnosta paikallisesti lääkinnällisiin tarkoituksiin sekä kosmetiikan ainesosaksi. Joskus lajia on myös kasvatettu koristekasvina.

## Lähteet
* Useful Temperate Plants: ''Clematis mandshurica''
Karen Joy Fowler

**Karen Joy Fowler** (s. 7. helmikuuta 1950 Bloomington, Indiana) on yhdysvaltalainen kirjailija.

Fowler syntyi ja vietti lapsuutensa akateemisessa perheessä Indianan Bloomingtonissa. Hän on opiskellut Etelä-Aasian tutkimusta Kalifornian yliopistossa Berkeleyssä.

Fowlerin tuotantoon kuuluu useita bestsellereitä niin romaanien kuin novellikokoelmienkin saralla. Hänen kirjallinen tuotantonsa kattaa kirjallisuuden, tieteiskirjallisuuden ja fantasian genrejä. Hänen tunnetuimpia teoksiaan ovat muun muassa *Sarah Canaryn salaisuus*, *Sister Noon* ja *Jane Austen -lukupiiri*, josta tehtiin myöhemmin myös elokuva. Fowlerin teos *Olimme ihan suunniltamme* voitti vuoden 2014 PEN/Faulkner -palkinnon ja oli ehdolla Booker-palkinnon saajaksi. Hänen viimeisin romaaninsa *Booth* oli myös ehdolla vuoden 2022 Booker-palkinnon saajaksi.

Fowler toimii myös James Tiptree, Jr. -palkinnon ja Clarion-säätiön (tunnetaan myös nimellä Clarion San Diego) nykyisenä puheenjohtajana.

Fowlerilla on aviomiehensä kanssa kaksi lasta ja seitsemän lastenlasta.

## Suomennetut teokset
* 
* 
* 

## Lähteet
Maxine Singer

**Maxine Frank Singer** (15. helmikuuta 1931 New York, New York – 9. heinäkuuta 2024 Washington) oli yhdysvaltalainen molekyylibiologi, joka on tunnettu geneettistä koodia, DNA:ta ja RNA:ta koskevista tutkimuksistaan. Singer tutki muun muassa RNA:n synteesiä, siihen liittyviä entsyymejä, rekombinaatiota ja kromatiinien rakennetta. Hän toimitti 1960-luvulla synteettistä RNA:ta kollegalleen Marshall Nirenbergille, joka selvitti geneettistä koodia.

Singer väitteli tohtoriksi Yalen yliopistosta vuonna 1957. Hän opiskeli biokemiaa ja teki väitöskirjansa proteiinikemiasta, mutta alkoi tutkia nukleiinihappoja väitöskirjaohjaajansa Joseph S. Frutonin suosituksesta. Singer työskenteli vuosikymmeniä vaihtelevissa tehtävissä Yhdysvaltain terveysviraston tutkimuslaitoksissa ja oli Carnegie Institution for Science -tiedejärjestön puheenjohtaja vuosina 1988–2002. Hän julkaisi yli sata tiedeartikkelia ja useita kirjoja.

Singer kuului American Academy of Arts and Sciences -tiedeyhteisöön, Yhdysvaltain kansalliseen tiedeakatemiaan ja Paavilliseen tiedeakatemiaan. Hän sai arvostetun National Medal of Science -palkinnon vuonna 1992.

## Teoksia
* *Genes and Genomes* (Paul Bergin kanssa, 1991)
* *Dealing with Genes* (Paul Bergin kanssa, 1993)
* *George Beadle: An Uncommon Farmer* (Paul Bergin kanssa, 2003)

## Lähteet

## Aiheesta muualla

* Maxine Singer Yhdysvaltain kansallisen lääketieteellisen kirjaston sivuilla
Maud Behn

**Maud Angelica Behn** (s. 29. huhtikuuta 2003) on Norjan prinsessa Märtha Louisen ja tämän entisen miehen Ari Behnin vanhin tytär.

## Perhe
Maud syntyi Oslon yliopistollisessa keskussairaalassa. Hänet kastettiin kuninkaallisen palatsin kappelissa 2. heinäkuuta 2003.

Maudilla on kaksi nuorempaa sisarta, Leah (s. 2005) ja Emma (s. 2008). Vanhemmat ilmoittivat eroavansa vuonna 2016. Isä Ari Behn teki itsemurhan jouluna 2019. Maud piti tämän hautajaisissa puheen.

## Asema ja toiminta julkisuudenhenkilönä
Vuonna 2018 Maud ja hänen isänsä alkoivat tekemään yhdessä lastenkirjaa, joka ei kuitenkaan koskaan valmistunut. Ensimmäisen kirjansa, nimeltä *Tråder av tårer*, Behn julkaisi syyskuussa 2021, ja kirja käsittelee isänsä menettäneen tytön surua. Kuukautta myöhemmin kirja oli noussut Norjan luetuimpien listalle.

Märtha Louisen lapsilla ei ole kuninkaallisia titteleitä. Maud Behn on kuitenkin Norjan nykyisessä kruununperimysjärjestyksessä viidentenä.

Vuonna 2022 Behn paljastui yhdeksi Norjan ''Masked Singer'' -kilpailun () osallistujaksi. Vuonna 2025 Behn kertoi julkisesti olevansa biseksuaali. Hänestä tuli ensimmäinen norjalainen kuninkaallinen ja kruununperimysjärjestyksessä oleva henkilö, joka on tullut kaapista ulos.

## Kunnianosoituksia

*  Harald V:n vuosien 1991–2016 juhlamitali (Norja, 2016)

## Lähteet
Rosenhane

**Rosenhane** on muun muassa seuraavien henkilöiden sukunimi:

* Gustaf Rosenhane (1619–1684), ruotsalainen virkamies, Tarton hovioikeuden presidentti, Schering Rosenhanen veli 
* Johan Rosenhane (1611–1661), valtaneuvos, Viipurin läänin maaherra, Schering Rosenhanen veli 
* Schering Rosenhane, tod. näk. salanimi *Skogekär Bergbo* (1609–1663), ruotsalainen valtaneuvos
* Schering Rosenhane nuorempi (1754–1812), valtiosihteeri, kirjoitti historiaa käsitteleviä teoksia 

## Katso myös
* Schering Rosenhanen palatsi
Walter McClintock

**Walter McClintock** (1870 Pittsburgh, Pennsylvania – 1949)
 oli yhdysvaltalainen valokuvaaja ja etnografi. Hän vietti pitkiä aikoja mustajalka-intiaanien parissa dokumentoiden heidän elämäänsä.

McClintock aloitti opinnot Yalen yliopistossa 1887 ja valmistuttuaan työskenteli perheensä yrityksessä tekstiilialalla. Vuonna 1895 hän sairasti lavantaudin. Toipumista edistääkseen hän lähti luontoon Princetonin yliopiston tutkimusmatkalle, joka käsitti pitkän hevosilla tehdyn matkan Pohjois-Dakotan, Wyomingin ja Idahon erämaa-alueiden läpi. Matkan jälkeen hän palasi Pittsburghiin perheyritykseen, mutta päätti jo seuraavana vuonna lähteä uudelleen länteen. 

Seuraavan erämaamatkan hän teki 1896 Yhdysvaltain hallituksen
metsänarviointiryhmän jäsenenä luoteis-Montanaan
. 
McClintock liittyi retkikuntaan valokuvaajaksi, uusi taito joka hänen piti opetella
.
Matkalla hän tutustui intiaanioppaaseen Siksikakoan ("Mustajalkamies", englantilaiselta nimeltään William Jackson). Työkomennuksen päätyttyä Siksikakoan kutsui McClintockin vieraaksi Kalliovuorten itäpuolelle mustajalkojen reservaattiin. Hänen vierailunsa
kesti pitkään, ja häntä alkoi kiehtoa sekä luonto, että mustajalkojen primitiivinen
elämätapa ja kulttuuri, jonka hän katsoi olevan jo katoamassa. 

Seuraavina vuosina ja seuraavalla vuosikymmenellä hän vietti pitkiä ajanjaksoja mustajalkojen parissa. Tarkkoja aikajaksoja ei tiedetä, ja McClintockin omaa arviota 15 vuodesta on pidetty liioitteluna.  On esitetty että hän vieraili ja asui reservaatissa ainoastaan kesäaikaan
.
McClintock dokumentoi intiaanien elämää, uskontoa ja tapoja laajasti kirjoittamalla, valokuvaamalla, lisäksi hän keräsi heidän käyttämiään lääkekasveja ja äänitti heidän laulujaan. Hän sai intiaanien luottamuksen ja päällikkö Hullu Susi adoptoi hänet heimonsa jäseneksi . McClintockin tapaa kuvata intiaaneja on sanottu romantisoiduksi ja että hän ei ollut oikea tieteilijä . Lisäksi hän ei oppinut intiaanien kieltä vaan joutui turvautumaan tulkkien apuun . Hän sai kuitenkin tunnustusta tutkijayhteisöltä (1911, Yale, Artium Magistrum; 1927, Research Fellow, Southwest Museum of the American Indian). 

Vuodesta 1906 alkaen McClintock alkoi jakaa keräämäänsä tietoa pitämällä luentoja mustajaloista. Luentojen kohokohta oli käsin väritettyjen valokuvien taikalyhtyesitys ja niihin sisältyi myös lauluesityksiä. Luennot saivat hyvän vastaanoton ja hän matkusti myös Eurooppaan luennoimaan . Yleisössä oli henkilöitä kuten James George Frazer tai presidentti Theodore Roosevelt.

McClintock kirjoitti kirjoja ja artikkeleita mustajaloista, ja toimitti materiaalia muiden tutkijoiden käyttöön. Viimeisinä vuosinaan hän lahjoitti muistiinpanonsa ja laajan tuhansia valokuvia kattavan arkistonsa Yalen yliopistoon. Hänet nimettiin 1936 arkistonsa hoitajaksi ja hän jatkoi luentojensa pitämistä. 

## Julkaisuja
* Mustajalat - elämää intiaanien parissa (Otava, 2004, suom. Antti Tuuri)

## Lähteet

## Aiheesta muualla
Clic Air

**Clic Air** (elokuuhun 2023 asti **EasyFly**) on kolumbialainen lentoyhtiö. Se aloitti lentotoiminnan lokakuussa 2007.

Clic liikennöi ainoastaan kotimaan lentoja Kolumbian sisällä. Sen kalusto koostuu ATR 72 ja ATR 42 -potkurikoneista.

Clicillä on codeshare-sopimus Kolumbian suurimman lentoyhtiön Aviancan kanssa. Yhtiöt solmivat sopimuksen vuonna 2022 Aviancan luovuttua kaikista omista potkurikoneistaan.

## Lähteet
Żebbuġ (Malta)

**Żebbuġ** () on kaupunki Maltalla. Sen asukasluku oli 13&nbsp;785 väestönlaskennassa vuonna 2021. Żebbuġ on yksi Maltan vanhimmista asutuskeskuksista. Se sai nimensä maltankielisistä kylää (*Ħal*) ja oliivia (*Żebbuġ*) tarkoittavista sanoista.

Żebbuġ sai muodollisen kaupungin statuksen vuonna 1777.

## Lähteet

## Aiheesta muualla
Comair Limited

**Comair Limited**  oli eteläafrikkalainen lentoyhtiö.

Yhtiö aloitti charter-lentotoiminnan vuonna 1946 ja reittiliikenteen vuonna 1948 Commercial Air Services -nimellä. Yhtiö vaihtoi nimensä Comairiksi vuonna 1967. Comair operoi franchise-lentoja British Airwaysille sekä myöhemmin halpalentoja Etelä-Afrikan sisällä tytäryhtiönsä Kulula.comin kautta.

Comair ajautui taloudellisiin vaikeuksiin erityisesti koronaviruspandemian vuoksi ja se lopetti toimintansa kesäkuussa 2022 epäonnistuneiden rahoitusneuvotteluiden jälkeen. Lakkauttamishetkellään Comair oli Etelä-Afrikan vanhin yksityinen lentoyhtiö.

## Lähteet

## Aiheesta muualla
Suurkaupungin hait (vuoden 1981 elokuva)

**Suurkaupungin hait** (videolevityksessä **Suurkaupungin lait**, ) on vuonna 1981 ensi-iltansa saanut yhdysvaltalainen jännityselokuva, jonka on ohjannut ja käsikirjoittanut Michael Mann. Se on Mannin esikoisohjaus, ja sen pääosaa esittää James Caan. Elokuva perustuu löyhästi entisen murtovarkaan Frank Hohimerin omaelämäkertakirjaan *The Home Invaders: Confessions of a Cat Burglar* ja kertoo Caanin esittämästä ammattirikollisesta, joka yrittää paeta rikollista elämää. Sivuosia esittävät Tuesday Weld, James Belushi, Robert Prosky, Dennis Farina ja Willie Nelson. Elokuvan musiikit on säveltänyt saksalainen elektronisen musiikin yhtye Tangerine Dream.

*Suurkaupungin lait* sai Yhdysvaltain-ensi-iltansa 27. maaliskuuta 1981 ja Suomen-ensi-iltansa 11. syyskuuta 1981. Se esitettiin myös Cannesin elokuvajuhlilla 16. toukokuuta 1981, missä se kilpaili Kultaisesta palmusta. Elokuva sai ylistävän vastaanoton ja elokuvakriitikko Roger Ebert kutsui sitä älykkäimmäksi näkemäkseen trilleriksi. Elokuvan useita minuutteja kestävää kahvilamonologikohtausta ollaan pidetty elokuvan kohokohtana, ja James Caan on itse nimennyt sen hänen uransa suosikkikohtaukseksi.

## Näyttelijät

## Lähteet

## Aiheesta muualla
* 
*
Sinéad Burke

**Sinéad Burke** (s. 1990) on irlantilainen vammaisaktivisti, opettaja ja kirjailija. Hän on tunnettu Ted-puheestaan *Why design should include everyone.* Hän on myös *Tilting the lens* -nimisen konsultointiyhdistyksen toimitusjohtaja ja perustaja. Yhdistyksen tarkoituksena on vastata kysymykseen "onko tämä saavutettavaa?" ja sen tavoitteena on saavutettava ja oikeudenmukainen maailma.

Hän valmistui Trinity Collegesta Dublinissa vuosikurssinsa parhaiden joukossa ja voitti Vere Foster -palkinnon. Burke on kirjoittanut lastenkirjan nimeltä *Breaking the mould*. Kirja voitti Specsaversin vuoden lastenkirja palkinnon vuonna 2020.

Burkella on akondroplasia ja hän koki nuorempana usein itsensä ulkopuoliseksi muotikeskusteluista ja -kokemuksista, joten hän alkoi pitää blogia. Hänen tavoitteenaan on inklusiivisempi muoti. Hänet kutsuttiin Valkoiseen taloon *Design for all* -tapahtumaan, jossa Obaman hallitus nosti esille inklusiivisen suunnittelun tärkeyttä.

Vuonna 2019 hän oli yksi Meghan Marklen valitsemasta viidestätoista naisesta, jotka olivat British Vogue -lehden kannessa. Vuonna 2023 Burke oli British Voguen kannessa neljän muun vammaisaktivistin kanssa.

Burkella on podcasti nimeltä *As Me with Sinéad*. Hän on myös kirjoittanut artikkeleita muun muassa *The Guardianiin* ja *Vogueen*.

Vuonna 2019 hän oli yksi BBC:n *100 Women* -listalle valituista naisista.

Burken ansiosta irlanninkielisessä sanakirjassa on lyhytkasvuista tarkoittava termi *duine beag.* Burken vanhemmat perustivat *Little People of Ireland* -yhdistyksen vuonna 1998.

## Lähteet
Binelde Hyrcan

**Binelde Hyrcan** (s. 1983) on angolalainen nykytaiteilija, joka on tunnettu monipuolisista taiteellisista ilmaisuistaan, kuten videotaide, maalaus, veistos ja installaatio. Hänen työnsä käsittelee kriittisesti valtaa, poliittisia dynamiikkoja ja ihmisten sosiaalisten rakenteiden absurditeetteja.

Hyrcanin työn toistuvia teemoja ovat poliittisten valtarankenteiden kritiikki, ihmiskäyttäytymisen absurdius näissä järjestelmissä ja globaaleissa keskusteluissa usein sivuutettujen nuorten ja viattomuuden äänien huomioiminen. Hyrcan on saanut kansainvälistä tunnustusta ajatuksia herättävästä taiteestaan, joka yhdistää terävän sosiaalisen kommentoinnin omaperäiseen esteettiseen lähestymistapaan.

## Varhainen elämä ja koulutus

Hyrcan syntyi Angolassa vaatimattomaan maanviljelijäperheeseen sisällissodan aikana, mikä on syvästi muokannut hänen taiteellista näkemystään ja teemojensa valintaa. Hänen omat kokemuksensa sodan jälkeisestä Angolasta ovat ruokkineet hänen haluaan tehdä taidetta, joka tarkastelee yhteiskuntaa sekä globaaleista että paikallisista sosio-poliittisista näkökulmista. Hyrcan muutti 17-vuotiaana opiskelemaan École Supérieure des Beaux-Arts de Monacossa.

## Ura

Hyrcanin ura kattaa useita merkittäviä näyttelyitä ja panostuksia taidekenttään, ja hänen töitään on esitelty lukuisissa gallerioissa ja museoissa ympäri Eurooppaa, Afrikkaa ja Amerikkaa.

Yksi hänen tunnetuimmista videoteoksistaan, ”Cambeck”, debytoi Venetsian biennaalissa, ja teos on nähty myös Suomessa. Lyhytelokuvassa kuvataan joukko nuoria poikia leikkimässä hiekkarannalla rakennetussa ”limusiinissa”. Yksi pojista toimii kuljettajana, kun taas toiset istuvat takapenkillä ja esittävät fantasioitaan tulevaisuudesta. He kilpailevat siitä, kuka heistä voi odottaa hienointa tulevaisuutta. Eräs poika julistaa: ”Minä muutan Amerikkaan, asun siellä oikeassa rakennuksessa, kun taas te joudutte tyytymään tänne jäämiseen ja asutte oluttölkeistä kyhätyssä talossa!” Tämä humoristinen, mutta ajatuksia herättävä teos tarjoaa näkökulman Angolan nykypäivän yhteiskuntaan ja todellisuuteen. Tämänkaltainen satiiri ja ironia ovat Hyrcanille tyypillisiä keinoja kritisoida yhteiskunnallisia normeja.

## Lähteet
June Spencer

**June Rosalind Spencer** (14. kesäkuuta 1919 Nottingham, Englanti – 8. marraskuuta 2024) oli brittiläinen näyttelijä, joka on tullut tunnetuksi Peggy Woolleyn roolistaan televisiosarjassa *[[The Archers]]*.

Spencer syntyi Nottinghamissa, Englannissa vuonna 1919, ja oli perheensä ainoa lapsi. Hän kävi koulua Nottingham Girls' High Schoolissa, jonka hän päätti vuonna 1934. Hän jätti koulun kesken näyttelijäntöiden vuoksi ollessaan 15-vuotias. Hän tapasi tulevan aviomiehensä 21-vuotisjuhlissaan, ja he menivät naimisiin vuonna 1942. Hänen ensimmäinen isompi rooli oli paikallisessa teatterissa. Vuonna 1943 hän pääsi BBC:n *Midland regioniin*, josta suuri osa näyttelijäkaartia näyttelisi myös *The Archersissa*, joka alkoi vuonna 1951. 

Spencer näytteli *The Archers* -sarjassa vuodesta 1951 muutamilla tauoilla, kunnes eläköityi sarjasta 103 vuoden iässä vuonna 2022. Hänen hahmonsa oli sarjan viimeinen alkuperäishahmo.

## Lähteet
Eero Lilja

**Eero Nikodemus Lilja** (1. kesäkuuta 1918 Nokia – 23. joulukuuta 1985 Espoo) oli suomalainen ammattiyhdistysjohtaja.

Liljan vanhemmat olivat holanterimies Kalle Lilja ja Anna Maria Berzdaat ja puoliso 1939–1964 Kerttu Kyllikki Jalava. Lilja kävi kansakoulun ja teki opintomatkoja Euroopan maihin ja Israeliin. ASLA-stipendiaattina Yhdysvalloissa hän oli 1961. Lilja oli paperityöntekijä Nokialla, SAK:n Tampereen piiriasiamies 1946–1949 ja Suomen Puutyöväen liiton valistussihteeri vuodesta 1949, sihteeri vuodesta 1953 ja vt. puheenjohtaja 1958–1960. Suomen Puunjalostusteollisuustyöntekijöiden liiton puheenjohtaja hän oli 1960–1973 ja Eläketiedotustoimiston tiedotussihteeri 1974–1976. Liljalla oli myös useita luottamustehtäviä. Nokian kauppalanvaltuuston jäsen hän oli 1946–1949. 

## Lähteet

## Aiheesta muualla
*
”Rabbi” Jacobin hassut seikkailut

**”Rabbi” Jacobin hassut seikkailut** (videona **Purukumitehdas**, *Les Aventures de Rabbi Jacob*) on Gérard Ouryn ohjaama ranskalais-italialainen komediaelokuva vuodelta 1973. Sen pääosaa, kommelluksiin joutuvaa tehtailijaa näyttelee Louis de Funès. 

## Juoni
Farssimaisen tarinan vakavana teemana on ihmisten ja kulttuurien erilaisuuden sietäminen. Konservatiivinen, valkoihoinen ja katolilainen tehtailija ja arabiterroristien johtaja joutuvat tapahtumien pyöritykseen, tehtailija naamioituneena juutalaiseksi rabbiksi. Käsikirjoitus käyttää hyväksi silloisia, erityisesti Lähi-Idän tilanteeseen liittyneitä terroritapahtumia, kuten Münchenin verilöylyä ja monia lentokonekaappauksia.

## Vastaanotto
*Rabbi Jacob* oli Golden Globe -ehdokkaana ei-englanninkielisten elokuvien sarjassa. Elokuvan näki Ranskassa yli seitsemän miljoonaa teatterikatsojaa, mikä teki siitä yhden vuoden katsotuimmista.

Suomen teattereihin elokuva tuli huhtikuussa 1974. *Helsingin Sanomien* Paula Talaskivi luonnehti elokuvaa vauhdilla ja riemukkaasti eteneväksi huimaksi piirileikkiseikkailuksi, jossa sattuu ja tapahtuu. Elokuva on julkaistu Suomessa vuonna 1989 myös videona nimellä *Purukumitehdas*, mutta *[[Video-opas]]* vuodelta 1994 ei sitä tunne. 

Yhdysvaltalaisen *The Boston Phoenix* -sanomalehden kriitikko valitteli, miten elokuva alleviivaa ja vääntää rautalangasta koomisia tapahtumia jatkuvine sirkusmaisine musiikkeineen, toistoineen ja nopeine zoomauksineen. Päähenkilöä, rabbiksi naamioituvaa kaksinaismoralistista tehtailijaa, lehti luonnehti ”Ranskan Archie Bunkeriksi”. Joidenkin elokuvatutkijoiden mielestä filmi oli uraauurtava satiiri ranskalaisesta liberalismin ja monikulttuurisuuden julkisivun alla piilevästä rasismista.

## Lähteet
Hedevig Lund

**Hedevig Thorine Christine Lund** (o.s. **Erichsen**; 11. kesäkuuta 1824 Kristiansand – 16. maaliskuuta 1888 Kristiania) oli norjalainen taidemaalari. Hän opiskeli Tukholmassa ja Düsseldorfissa ja erikoistui muotokuviin. Myös hänen miehensä Bernt Lund oli taidemaalari.
## Teoksia

Hedevig Thorine Christiane Lund - Young Woman in Traditional Dress on the Balcony - NG.M.04386 - National Museum of Art, Architecture and Design.jpg|Nuori nainen kansallispuvussa (1849)
Landskapsstudie Borrevannet.jpg|Hortenin maisemaa (1878)
Hedevig Lund - Portrett av Palle R. Fleischer - Eidsvoll 1814 - EM.01554 (cropped).jpg|Palle Fleischer (tuntematon päivämäärä)

## Lähteet

## Aiheesta muualla
Elisabeth Granneman

**Inger Elisabeth Granneman** (o.s. **Fauk**; 11. toukokuuta 1930 Bergen – 28. maaliskuuta 1992 Bærum) oli norjalainen revyyartisti, joka näytteli, lauloi ja sävelsi. Hän varttui Lørenskogissa. Granneman teki läpimurtonsa Chat Noir -teatterissa Oslossa 1960-luvun alussa ja esiintyi urallaan myös radiossa, televisiossa ja elokuvissa. Hän osallistui Norjan euroviisukarsintoihin vuosina 1960, 1964 ja 1969.
## Diskografia
* *Elisabeth Granneman* (1972)
* *Omatt og omatt* (1976)
* *De gamle gode med Arne Bendiksen og Elisabeth Granneman* (1979)
* *Lykkehjulet* (1980)
## Lähteet

## Aiheesta muualla
Ina Libak

**Ina Alvhilde Rangønes Libak** (s. 29. joulukuuta 1989 Oslo) on norjalainen sosionomi ja työväenpuolueen poliitikko. Hän johti Norjan työväenpuolueen nuorisojärjestöä vuosina 2018–2020. Hänet valittiin Averøyn kunnanvaltuustoon vuonna 2007 kyseisten vaalien koko maan nuorimpana läpimenneenä. Vuosina 2011–2015 hän oli Åsin kunnanvaltuutettu ja 2015–2019 Akershusin lääninvaltuuston jäsen. Libak haavoittui heinäkuun 2011 terrori-iskussa AUF:n kesäleirillä Utøyalla.
## Lähteet

## Aiheesta muualla
Astrid Hoem

**Astrid Willa Eide Hoem** (s. 4. tammikuuta 1995) on norjalainen työväenpuolueen poliitikko, joka on toiminut Norjan työväenpuolueen nuorisojärjestön puheenjohtajana vuodesta 2020. Hoem selviytyi heinäkuun 2011 terrori-iskusta AUF:n kesäleirille.
## Lähteet

## Aiheesta muualla
Kiinanjalkalehti

**Kiinanjalkalehti** (*Podophyllum versipelle*) on happomarjakasvien (Berberidaceae) heimoon, jalkalehtien (*Podophyllum*) sukuun kuuluva kasvilaji. Laji on jaettu kahteen alalajiin *Podophyllum versipelle* subsp. *versipelle* sekä *Podophyllum versipelle* subsp. *boreale*, joista jälkimmäinen on vielä jaettu kahteen muunnokseen: var. *boreale* ja var. *sichuanense*.

## Ulkonäkö
Kiinanjalkalehti voi kasvaa 40–150 senttimetriä korkeaksi. Sillä on vankat juurakot, joista lähtee lukuisia juuria. Maasta kohoavat varret ovat kasvutavaltaan pystyjä, kaljuja, vaaleanvihreitä ja haarattomia.

Lehtiasento on vuorottainen ja alempien lehtien lehtiruodit ovat 12–25 cm pitkiä ja ylempien lehtien lehtiruodit 1–3 cm. Lehtilavat voivat kasvaa suurimmillaan noin 30 cm halkaisijaltaan oleviksi. Lehtilavat ovat ohuita ja paperimaisia sekä muodoltaan lähes pyöreitä, reunoiltaan 4–9 sahalaitaiseen ja teräväkärkiseen liuskaan jakautuneita. Lehtien yläpinnat ovat kaljuja ja alapinnat karvaisia.

Kiinanjalkalehden kukintona on viidestä kahdeksaan kukkaa sisältävä kukkarykelmä. Kukat ovat punaisia ja ne sijaitsevat lähes lehtihangoissa. Kukkien verholehdet ovat 0,6–1,8 cm pitkiä ja 3–8 mm leveitä. Terälehdet ovat puolestaan noin  2,5 cm pitkiä ja 0,8 cm leveitä. Kiinanjalkalehti kukkii maalis–kesäkuussa ja tuottaa hedelmiä touko–syyskuussa. Hedelmät ovat marjoja, joissa on lukuisia siemeniä. Marjat ovat noin 4 cm pitkiä ja halkaisijaltaan noin 3,5 cm.

## Elinympäristö ja levinneisyys
Kiinanjalkalehti kasvaa metsissä, tiheiköissä ja bambumetsissä sekä varjoisilla ja märillä paikoilla purojen varsilla. Lajia tavataan 300–2400 metrin korkeudella merenpinnasta Kiinassa 11 maakunnan alueella.

## Lähteet
Eva Kristin Hansen

**Eva Kristin Hansen** (s. 5. maaliskuuta 1973 Trondheim) on norjalainen työväenpuolueen poliitikko. Hän on toiminut kansanedustajana suurkäräjillä vuodesta 2005 ja toimi suurkäräjien puhemiehenä lyhyen aikaa syksyllä 2021. Hän erosi tehtävästä kansanedustajan asuntoetuun liittyvän huijausepäilyn vuoksi. Tutkinnassa selvisi, ettei hän kuitenkaan ollut rikkonut sääntöjä. Vuosina 2000–2002 hän johti Norjan työväenpuolueen nuorisojärjestöjä.
## Lähteet

## Aiheesta muualla

* ''Eva Kristin Hansen'' Norjan suurkäräjien verkkosivuilla
Erika Fairweather

**Erika Fairweather** (s. 31. joulukuuta 2003 Dunedin) on uusiseelantilainen uimari. Hän on 400 metrin vapaauinnin maailmanmestari vuodelta 2024, ja tällä voitollaan hän oli ensimmäinen uusiseelantilainen uinnin pitkän radan maailmanmestari.

Fairweather voitti nuorten maailmanmestaruuden 200 metrin vapaauinnissa vuonna 2019. Samana vuonna hän osallistui ensimmäisen kerran aikuisten MM-kilpailuihin mutta ei vielä menestynyt. Vuonna 2021 kilpailluissa Tokion olympialaisissa hän sijoittui 400 metrin vapaauinnissa kahdeksanneksi sekä karsiutui 200 metrin vapaauinnin välierissä ja 4&nbsp;×&nbsp;200 metrin vapaauintiviestin alkuerissä. Budapestin MM-kilpailuissa 2022 hän sijoittui 400 metrin vapaauinnissa kuudenneksi, 4&nbsp;×&nbsp;200 metrin vapaauintiviestissä seitsemänneksi ja 200 metrin vapaauinnin välierissä 11:nneksi. Samana vuonna hän sijoittui Kansainyhteisön kisoissa 400 metrillä neljänneksi ja 200 metrillä viidenneksi. Vuoden 2022 lopulla hän saavutti ensimmäiset aikuisten arvokisamitalinsa, kun hän ui Melbournen lyhyen radan MM-kilpailuissa hopealle sekä 400 metrin että 800 metrin vapaauinnissa. Kahdessa vapaauintiviestissä tuloksena oli kahdeksas sija.

Fairweather saavutti 400 metrin vapaauinnissa pronssia Fukuokan MM-kilpailuissa 2023. Hän sijoittui 800 metrillä kahdeksanneksi sekä 200 metrillä ja 4&nbsp;×&nbsp;200 metrillä 11:nneksi. Dohan MM-kilpailuissa 2024 hän voitti 400 metrin vapaauinnissa kultaa pitkän radan ennätysajallaan 3.59,44, joka oli myös Uuden-Seelannin ennätys. Hän saavutti hopeaa 200 metrillä ja pronssia 800 metrillä sekä sijoittui 4&nbsp;×&nbsp;200 metrin vapaauintiviestissä viidenneksi.

## Lähteet
Tone W. Trøen

**Tone Wilhelmsen Trøen** (s. 23. helmikuuta 1966 Bærum) on norjalainen Høyren poliitikko, joka on toiminut kansanedustajana suurkäräjillä vuodesta 2013. Vuosina 2018–2021 hän oli suurkäräjien puhemies. Trøenillä on sairaanhoitajan koulutus, minkä lisäksi hän on opiskellut kauppatieteitä.
## Lähteet

## Aiheesta muualla

* ''Tone W. Trøen'' Norjan suurkäräjien verkkosivuilla
Laura Vinogradova

**Laura Vinogradova** (s. 1984), on latvialainen kirjailija, joka kirjoittaa sekä lapsille että aikuisille. Hän opiskeli liiketaloutta Riian teknillisessä yliopistossa ja aloitti kirjoittamisen vasta 30-vuotiaana. Hänen ensimmäinen kirjansa oli lastenkirja *Snīpulītis no Snīpuļciema* (2017), jota seurasi heti kaksi kokoelmaa novelleja: *Izelpas* (Uloshengitys, 2018) ja *Lāču kalns* (Karhumäki, 2018). Vuonna 2019 hän julkaisi kaksiosaisen kirjan lapsille nimeltä *Mežpasakas* (Metsän tarinoita). Vuonna 2020 ilmestyi aikuisten kirja *Upa* (Joki).

Vinogradova asuu Riiassa ja työskentelee kirjallisuus- ja musiikkimuseossa.

Vinogradova sai Euroopan unionin kirjallisuuspalkinnon vuonna 2021.

## Lähteet
Sigrún Pálsdóttir

**Sigrún Pálsdóttir** (s. 1967) on islantilainen kirjailija. Hän suoritti tohtorin tutkinnoon Oxfordin yliopistossa vuonna 2001 ja toimi sen jälkeen tutkijana ja opettajana Islannin yliopistossa. Vuodesta 2007 alkaen hän on ollut vapaa kirjoittaja.

Sigrún tunnetaan historiallisten elämäkertojen kirjoittajana. Hän on julkaissut myös kaksi romaania.

Sigrún sai Euroopan unionin kirjallisuuspalkinnon vuonna 2021.

## Lähteet
Siġġiewi

**Siġġiewi** () on kaupunki Maltalla. Sen asukasluku oli 8&nbsp;721 vuonna 2019. Siġġiewi on pinta-alaltaan Maltan kolmanneksi suurin kunta Rabatin ja Mellieħan jälkeen.

Siġġiewi sai muodollisen kaupungin statuksen vuonna 1797.

## Lähteet

## Aiheesta muualla
Gry Larsen

**Gry Larsen** (s. 7. marraskuuta 1975) on norjalainen työväenpuolueen poliitikko. Hän toimi työväenpuolueen nuorisojärjestön puheenjohtajana vuosina 2002–2006. Larsen on kotoisin Jevnakerista ja opiskellut yliopistossa norjalaista ja kansainvälistä poliittista historiaa. Hänellä on ollut useita tehtäviä eri järjestöissä ja vuosina 2009–2013 hän työskenteli valtiosihteerinä Norjan ulkoministeriössä.
## Lähteet

## Aiheesta muualla
Newport (Isle of Wight)

**Newport** on  asukkaan kaupunki Isle of Wightilla. Lähikyliensä kanssa se muodostaa **Newport & Carisbrooke** -nimisen kunnan, jossa on yli  asukasta. Kaupunki toimii Isle of Wightin yhtenäishallintopiirin ja muodollisen kreivikunnan keskuspaikkana. Se sijaitsee saaren keskellä Medinajoen estuaarin pohjukassa, 8 kilometrin päässä kohdasta, jossa joki yhtyy mereen Cowesin satamakaupungissa.

Newportin paikalla sijaitsi luultavasti roomalaisten asutuskeskus, joka tunnettiin nimellä *Medina*. Sen sijaan saksit tai juutit eivät ilmeisesti asuttaneet sitä. Sille myönnettiin kaupunkioikeudet noin 1177–1184 ja kaupunkipiirin asema 1608. Newport syrjäytti jo varhain läheisen Carisbrooken saaren pääkaupunkina, sillä se tarjosi paremmat edellytykset kaupankäynnille. Kaupunki on yhä saaren maatalouden ja hallinnon keskus.

Newportin liepeillä sijaitsee korkean turvaluokituksen miesvankila, johon kuuluu kaksi yksikköä: Albany ja Parkhurst.

## Lähteet
Anja Mugerli

**Anja Mugerli** (s. 1984), on slovenialainen kirjailija. 

Mugerli valmistui maisteriksi sloveenin kielestä, esiintymistaidosta ja luovasta kirjoittamisesta. Hänen esikoisteoksensa, lyhytproosakokoelma *Zeleni fotelj* (Vihreä nojatuoli), julkaistiin vuonna 2015. Vuonna 2017 hänen ensimmäinen romaaninsa *Spovin* oli ehdolla Vuoden romaani -palkinnon saajaksi Sloveniassa. Hänen kirjoitustyylinsä on hienovaraista, ja hän käsittelee tarinoidensa päähenkilöitä psykologian keinoin. Hänen ensimmäisen romaaninsa elokuvaoikeudet on myyty. Mugerli kirjoittaa myös näytelmiä, joista kaksi on voittanut palkintoja kansainvälisessä kilpailussa Italiassa. Hän asuu Nova Goricassa, Slovenian ja Italian rajalla.

Mugerli sai Euroopan unionin kirjallisuuspalkinnon vuonna 2021 teoksestaan *Čebelja družina* (Mehiläisperhe). Se on seitsemän tarinan kokoelma, jossa slovenialaiset perinteet ja ikiaikaiset tavat saavat uusia muotoja nykyaikaan tuotuina. Kokoelma on käännetty useille kielille.

Mugerlin tekstejä on julkaistu myös slovenialaisissa kirjallisuuslehdissä, ja hän on ollut puhujana monissa kirjallisuustapahtumissa.

## Lähteet
Schering Rosenhane

**Schering Rosenhane** (1609–1663) oli ruotsalainen valtaneuvos. Hän oli vuodesta 1634 Tukholman alikäskynhaltija, vuodesta 1642 pysyvä edustaja Münsterissä, jossa hän osallistui Westfalenin rauhanneuvotteluihin. Hänet siirrettiin 1645 Ruotsin lähettilääksi Pariisiin, nimitettiin 1650 valtaneuvokseksi ja Tukholman ylikäskynhaltijaksi. Hän sai 1652 vapaaherran arvon ja läänitykseksi muutamia kyliä Kalajoella. Häntä sanottiin "Ikalaborgin" vapaaherraksi. Rosenhane oli taitava valtiomies, ja häntä käytettiin myöhemminkin ulkomaisissa lähetystöissä. Hän osoittautui viroissaan kyvykkääksi ja toimeliaaksi. Häneltä jäi runsas käsikirjoituskokoelma, jota säilytetään Uppsalan yliopiston kirjastossa.

Rosenhanen arvellaan kirjoittaneen salanimellä "Skogekär Bergbo", kuten helmikuussa 2024 julkaistut seikat viittaavat. Aiemmin oletettiin, että salanimen takana olisi ollut hänen veljensä Gustaf Rosenhane.

## Nimellä "Skogekär Bergbo" kirjoitetut tekstit
* *Venerid* (painettu 1680)

## Lähteet

## Aiheesta muualla
Maj-Lis Lööw

**Maj-Lis Lööw** (o.s. **Lindskog**; s. 13. elokuuta 1936 Eskilstuna) on ruotsalainen sosiaalidemokraattinen poliitikko. Hän on toiminut kansanedustajana vuosina 1979–1995, Ruotsin maahanmuuttoministerinä Ingvar Carlssonin hallituksessa 1989–1991 sekä europarlamentaarikkona 1995–1999.

## Lähteet

## Aiheesta muualla
* ''Maj-Lis Lööw'' Ruotsin valtiopäivien verkkosivuilla 
*
Gun Hellsvik

**Gun Hellsvik** (o.s. **Blomgren**; 1942 – 14. marraskuuta 2016) oli ruotsalainen juristi ja maltillisen kokoomuksen poliitikko. Hän toimi kansanedustajana vuosina 1994–2001 ja Ruotsin oikeusministerinä Carl Bildtin hallituksessa 1991–1994. Vuosina 2001–2007 hän johti Ruotsin patentti- ja rekisterilaitosta (PRV).

Hellsvik kuoli syöpään 74-vuotiaana marraskuussa 2016, kaksi päivää hänen ja miehensä Per Hellsvikin 50-vuotishääpäivän jälkeen. Hellsvikillä oli poika ja kaksi lapsenlasta.
## Lähteet

## Aiheesta muualla
* ''Gun Hellsvik'' Ruotsin valtiopäivien verkkosivuilla
Eero Auvinen

**Eero Auvinen** (s. 1978 Tampere) on suomalainen valosuunnittelija. 

Auvinen on toiminut freelance-valosuunnittelijana 2000-luvun alusta lähtien. Hänen viimeaikaisiin töihinsä kuuluvat Tampereen Työväen Teatterin teokset – *Hamlet**, Momentum 1900**, Hitler ja Blondi**, Tytöt 1918* ja *Viita 1949*. Valosuunnittelun lisäksi Auvinen on vastannut myös usean tuotannon videosuunnittelusta. Hän on työskennellyt valosuunnittelijana mm. Suomen Kansallisteatterissa, Tero Saarinen Companyssa, Kotkan kaupunginteatterissa, Savonlinnan Oopperajuhlilla, Cirkus Cirkörissä, Tampereen Komediateatterissa, Sorin Sirkuksessa ja Sirkus Finlandiassa.

Lisäksi Auvinen on työskennellyt festivaalien, oopperan, baletin ja television tuotannossa sekä teknisenä suunnittelijana. Vuodesta 2014 hän on toiminut vakituisena valosuunnittelijana Tampereen Työväen Teatterissa. Vuonna 2017 Auvinen työskenteli Cirque du Soleilin *Scalada: Stelar* -produktiossa valosuunnittelijan assistenttina ja valo-operaattorina.

Auvinen valmistui Tampereen ammattikorkeakoulun valosuunnittelun linjalta vuonna 2003.

## Yksityiselämä
Auvisen puoliso on näyttelijä Suvi-Sini Peltola. Auvisella on aiemmasta liitostaan kaksi aikuista lasta.

## Lähteet
Reidunn Laurén

**Reidunn Laurén** (1931–2022) oli ruotsalainen sitoutumaton poliitikko, joka toimi Ruotsin apulaisoikeusministerinä Carl Bildtin hallituksessa vuosina 1991–1994. Hän on toistaiseksi viimeinen puolueiden ulkopuolelta tullut Ruotsin ministeri.
## Lähteet

## Aiheesta muualla
* ''Reidunn Laurén'' Ruotsin valtiopäivien verkkosivuilla
Ingela Thalén

**Ingela Thalén** (s. 1943) on ruotsalainen sosiaalidemokraattinen poliitikko. Hän on toiminut kansanedustajana vuosina 1988–2004 ja ollut Ruotsin tasa-arvo- ja työmarkkinaministeri 1987–1990, sosiaaliministeri 1990–1991 ja 1994–1996 sekä sosiaalivakuutusministeri 1999–2002. Vuosina 1996–1999 hän oli sosiaalidemokraattien puoluesihteeri.
## Lähteet

## Aiheesta muualla

* ''Ingela Thalén'' Ruotsin valtiopäivien verkkosivuilla
Sima Bahous

**Sima Sami Bahous** (, 26. kesäkuuta 1956) on jordanialainen diplomaatti ja virkailija, joka on tehnyt pitkän uran Yhdistyneiden kansakuntien järjestöissä. Vuodesta hän on toiminut 2021 Yhdistyneiden kansakuntien apulaispääsihteerinä ja UN Womenin pääsihteerinä.

## Koulutus
Hänellä on englantilaisen kirjallisuuden kandidaatin tutkinto Jordanian yliopistosta, maisterin tutkinto kirjallisuudesta ja draamasta Essexin yliopistosta, sekä tohtorin tutkinto  joukkoviestinnästä ja kehitysyhteistyöstä Indianan yliopistosta.

## Ura
Vuosina 1994 - 1995 Bahous työskenteli  Unicefin viestintäpäälikkönä. 1996 -1997 hän työskenteli Maailman terveysjärjestö WHO:n kehitystyön asiantuntijana. Vuonna 1998 - 2001 hän työskenteli Jordanian kuningas Husseinin ja kuningatar Noor Al Husseinin säätiöiden johtajana. 2002 - 2005 hän työskenteki Jordanian kuningasperheen hovin viestinnässä ja myöhemmin kuninkaan neuvonantajana. Vuosina 2006 - 2008 Hän toimi Jordanian viestintäneuvoston puheenjohtajana. Vuosina 2008 - 2012 Bahaus toimi Arabiliiton apulaisjohtajana Egyptissä. 2012 - 2016 hän oli Yhdistyneiden kansakuntien kehitysohjelman varajohtaja sekä kehitysohjelman arabialueiden johtaja. Vuonna 2016 hänet nimitettiin  Yhdistyneiden kansakuntien Jordanian edustajaksi. Syyskuussa 2021 hänet valittiin UN Womenin pääsihteeriksi.

## Yksityiselämä
Bahous  on naimissa ja hänellä on tytär.

## Lähteet

## Aiheesta muualla
Summer McIntosh

**Summer McIntosh** (s. 18. elokuuta 2006 Toronto) on kanadalainen uimari ja kolminkertainen olympiavoittaja. Hän on voittanut perhos-, sekauinnissa ja vapaauinnissa yhteensä kahdeksan henkilökohtaista pitkän radan maailmanmestaruutta.

McIntosh sijoittui vuonna 2021 Tokion olympialaisissa neljänneksi 400 metrin vapaauinnissa ja 4&nbsp;×&nbsp;200 metrin vapaauintiviestissä, yhdeksänneksi 200 metrin vapaauinnissa sekä 11:nneksi 800 metrin vapaauinnissa. Hän saavutti ensimmäiset arvokisamitalinsa Abu Dhabin lyhyen radan MM-kilpailuissa 2021 voittamalla kultaa 4&nbsp;×&nbsp;200 metrin vapaauintiviestissä sekä sijoittumalla hopealle 400 metrin vapaauinnissa ja 4&nbsp;×&nbsp;100 metrin sekauintiviestissä. Budapestin pitkän radan MM-kilpailuissa 2022 hän voitti kultaa 200 metrin perhosuinnissa ja 400 metrin sekauinnissa sekä täydensi mitalisaaliinsa 400 metrin vapaauinnin hopealla ja 4&nbsp;×&nbsp;200 metrin vapaauintiviestin pronssilla. Samana vuonna hän voitti Kansainyhteisön kisoissa kultaa 200 metrin ja 400 metrin sekauinnissa sekä saavutti 400 metrin vapaauinnin hopeaa ja kolme viestimitalia. Fukuokan pitkän radan MM-kilpailuissa 2023 McIntosh voitti toistamiseen kultaa 200 metrin perhosuinnissa ja 400 metrin sekauinnissa sekä saavutti pronssia 200 metrin vapaauinnissa ja 4&nbsp;×&nbsp;100 metrin sekauintiviestissä.

Pariisin olympialaisissa 2024 McIntosh voitti ensimmäisen olympiamitalinsa sijoituttuaan 400 metrin vapaauinnissa toiseksi 0,88 sekunnin erolla voittaja Ariarne Titmusiin. Kaksi päivää myöhemmin McIntosh voitti olympiakultaa 400 metrin sekauinnissa 5,69 sekunnin erolla hopeamitalisti Katie Grimesiin. Hän voitti toisen olympiakultansa 200 metrin perhosuinnissa olympia- ja Amerikan-ennätyksellä sekä kaikkien aikojen toiseksi parhaalla ajalla 2.03,03 jättäen hopamitalisti Regan Smithin 0,81 sekunnin ja pronssimitalisti Zhang Yufein yli kahden sekunnin päähän. Hän voitti kultaa vielä 200 metrin sekauinnissa olympiaennätysajalla 2.06,56. Saman vuoden Budapestin lyhyen radan MM-kilpailuissa hän voitti kolme maailmanmestaruutta, kaikki maailmanennätysajoiila: 400 metrin vapaauinnissa ajalla 3.50,25, 200 metrin perhosuinnissa ajalla 1.59,32 ja 400 metrin sekauinnissa ajalla 4.15,48. Lisäksi hän saavutti hopeaa 200 metrin selkäuinnissa ajalla 1.59,96 ja pronssia 4&nbsp;×&nbsp;100 metrin vapaauintiviestissä. Singaporen MM-kilpailuissa 2025 hän voitti 400 metrin vapaauinnin maailmanmestaruuden. Hän voitti 200 metrin sekauinnin maailmanmestaruuden. Hän voitti 200 metrin perhosuinnin maailmanmestaruuden. 800 metrin vapaauinnissa hän saavutti pronssia. Hän voitti 400 metrin sekauinnin maailmanmestaruuden MM-kilpailuiden ennätysajalla 4.25,78.

## Lähteet
Kurt Nylund

**Kurt Nylund** (24. marraskuuta 1901 – 19. toukokuuta 1980) oli suomalainen elokuvaleikkaaja, -tuottaja ja jalkapalloilija. Hän pelasi kaksi jalkapallon A-maaottelua vuonna 1926.

Nylundin seura jalkapallossa oli HIFK, jossa hän pelasi aktiivisesti 1923–29 mutta oli joukkueessa vielä 1930–31 (vuonna 1930 hän pelasi yhden pääsarjaottelunkin). HIFK:n jalkapallojaoston puheenjohtajana hän toimi 1928–1931. HIFK voitti ensimmäisen jalkapallon SM:n vuonna 1930, toisen 1931.
## Lähteet
Ronja Grönblom

**Ronja Grönblom** (s. 2000) on suomalainen kilpapurjehtija. Hän kilpailee 49er FX -luokassa. Hän edustaa Helsingfors Segelsällskapia.

Grönblom on kilpaillut yleisen sarjan arvokilpailuissa vuodesta 2017 alkaen. Vuonna 2020 hän sijoittui Veera Hokan kanssa Euroopan-mestaruuskilpailuissa 12:nneksi ja seuraavana vuonna maailmanmestaruuskilpailuissa neljänneksi. Vuonna 2022 EM-kilpailuista tuli kuudes sija ja vuonna 2023 MM-kilpailuista 11. sija. Huhtikuussa 2024 Grönblom ja Hokka hankkivat maapaikan saman vuoden Pariisin olympialaisiin.

Ronja Grönblomin isä Richard Grönblom ja isoisä Sven Grönblom ovat osallistuneet purjehtijoina olympialaisiin, Richard vuosina 1976 ja 1996 sekä Sven yhdessä setänsä Gunnarin kanssa vuonna 1936. Äiti Pia Grönblom osallistui vuosina 2023–2024 maailmanympäripurjehdus Ocean Globe Raceen.

## Lähteet
Görel Thurdin

**Görel Thurdin** (o.s. **Myrnäs**; s. 26. toukokuuta 1942) on ruotsalainen ekonomisti ja keskustapuolueen poliitikko. Hän on toiminut kansanedustajana vuosina 1986–1998, Ruotsin apulaisympäristöministerinä 1991–1994 sekä ympäristöministerinä 1994. Vuosina 1994–1998 hän oli Ruotsin valtiopäivien toinen varapuhemies ja 1995–2001 Ruotsin Pelastakaa Lapset -järjestön puheenjohtaja.
## Lähteet

## Aiheesta muualla
* ''Görel Thurdin'' Ruotsin valtiopäivien verkkosivuilla
Veera Hokka

**Veera Hokka** (s. 1998) on suomalainen kilpapurjehtija. Hän kilpailee 49er FX -luokassa. Hän edustaa Helsingfors Segelsällskapia.

Hokka voitti 29er-luokassa juniorien maailmanmestaruuden vuonna 2015. Hän on kilpaillut 49er FX -luokan yleisen sarjan arvokilpailuissa vuodesta 2019 alkaen. Vuonna 2020 hän sijoittui Ronja Grönblomin kanssa Euroopan-mestaruuskilpailuissa 12:nneksi ja seuraavana vuonna maailmanmestaruuskilpailuissa neljänneksi. Vuonna 2022 EM-kilpailuista tuli kuudes sija ja vuonna 2023 MM-kilpailuista 11. sija. Huhtikuussa 2024 Hokka ja Grönblom hankkivat maapaikan saman vuoden Pariisin olympialaisiin.

## Lähteet
Paluu riemuleirille

**Paluu riemuleirille** (*Poison Ivy*) on Larry Elikannin ohjaama yhdysvaltalainen nuortenkomedia vuodelta 1985. Alun perin televisioelokuvaksi tehdyn, poikien kesäleirille sijoittuvan tarinan on käsikirjoittanut Bennett Tramer ja sen keskeisissä aikuisrooleissa näyttelevät Michael J. Fox, Nancy McKeon, Caren Kaye ja Robert Klein.

## Juoni
Lauma esimurrosikäisiä poikia saapuu kahdeksi kuukaudeksi Pinewoodin kesäleirille, jonka vastarannalla on samanikäisten tyttöjen leiri. Reippaan ulkoilmaelämän sijasta pojat kiinnostuvatkin aivan muista asioista, oppimestarinaan leirin henkilökunnan nuoria naisia alituiseen flirttaileva teini-ikäinen valvoja Dennis (Fox). Myös leirinjohtajan lemmenkipeä vaimo saa osaltaan kaikkien ajatukset harhailemaan.

## Rooleissa

## Vastaanotto
Elokuva julkaistiin Suomessa VHS-videona vuonna 1989. Suomenkielinen nimi ei viittaa jatko-osaan, vaan pikemminkin Michael J. Foxista suuren tähden tehneisiin *[[Paluu tulevaisuuteen]]* -sarjan elokuviin, joista ensimmäinen tuli ensi-iltaan niin ikään vuonna 1985 ja toinen videon julkaisuvuonna 1989. *[[Video-opas|Video-oppaan]]* Bello Romanon mielestä elokuva on kaavamainen mutta katsottava nuorisokohellus, jolle hän antoi kaksi tähteä viidestä.

## Lähteet
Sanfrid Leonard Friis

**Sanfrid Leonard Friis** (1. tammikuuta 1877 Kalajoki – 23. huhtikuuta 1929 Hanko) oli suomalainen Hangossa vaikuttanut konsuli ja liikemies.

Pohjalaiseen Friisin ja Pohjanpalon sukuun kuulunut Sanfrid Friis kävi Oulun suomalaista lyseota ja sitten Raahen kauppaopiston, josta hän sai päästötodistuksen 1896. Friis oli sitten työssä toista vuotta Pohjoismaiden Yhdyspankin Kokkolan konttorissa ja sen jälkeen ensin vuoden verran työssä serkkujensa omistamassa Veljekset Friisin liikkeessä ja sitten johtajana Tuomo Laurellin voinvientiliikkeessä Vaasassa. Vuonna 1900 Friis muutti Hankoon ja perusti sinne Suomalaisen voinvientiliikkeen. Friis oli lyhyen aikaa Martin Lignellin vientiliikkeen prokuristina Hangossa ja sitten Arthur H. Borgströmin vientiliikkeen johtajana 1901–1907 ja vuodesta 1907 O/Y Hansa ja vuodesta 1911 Friis & Hällsten-nimisten voinvientiliikkeiden johtajana. Vuonna 1908 Friis perusti Voinvientiosuusliike Oman ja oli sen toimitusjohtajana vuoteen 1912 saakka. Friis käynnisti ensimmäisenä voin viennin Suomesta Saksaan ja hän teki opintomatkoja Englantiin ja Saksaan. Kun margariinin valmistuksen kieltänyt laki kumottiin Suomessa Friis perusti vuonna 1912 Hankoon Elo-margariinia valmistaneen Osakeyhtiö Elon margariinitehtaan, jota hän johti huhtikuuhun 1929 saakka jolloin tehdas myytiin hollantilaiselle margariiniyhtymälle. 

Friis oli vuonna 1914 perustetun Weljekset Friis Osakeyhtiön suurin osakas 13 prosentin osuudella. Yhtiön valimo ja konepaja sijaitsivat Kokkolan Ykspihlajassa.  Friis oli myös mukana perustamassa Helsinkiin ven- ja maamoottoreita sekä moottoriveneitä valmistanutta Oy Ares Ab:tä vuonna 1928. Hän kuului myös Suomen Ampumatarvike Oy:n perustajiin ja osakkaisiin. Friis oli lisäksi johtotehtävissä Hangon Vapaasatama Oy:ssä ja Hangö Rederi Ab:ssä. 

Friis oli vuonna 1906 perustetun Hangon suomalaisen yhteiskoulun perustajia ja tukijoita ja hän oli Länsi-Uusimaa-lehden pääomistaja. Hän oli useita kertoja Hangon kaupunginvaltuuston jäsenenä paikkakunnan suomenkielisten valitsemana. Hän oli Liikennekomitean jäsenenä ja Hangon suojeluskunnassa ryhmäpäällikkönä ja esikunnan jäsenenä. Vuonna 1917 Friis oli mukana perustamassa Hangon Kauppaseuraa ja kuului seuran johtokuntaa. Friis nimitettiin Norjan konsuliksi Hankoon vuonna 1908.

Friis oli naimisissa Märtha Hägglundin kanssa ja heillä oli viisi tytärtä. Friis kuoli 52-vuotiaana Hangossa huhtikuussa 1929.

## Lähteet
Polttavimmat

**Polttavimmat** on suomalaisen muusikko ja lauluntekijä Lauri Tähkän kokoelma-albumi, joka julkaistiin 11. marraskuuta 2016. Albumi sisältää 19 kappaletta vuosien varrelta sekä yhden ennenjulkaisemattoman kappaleen "Riittää meillä päiviä".

## Kappaleet

# Lempo
# Polte
# Saat syttymään
# Kiivas ja kaunis
# Puolikas
# Syyskuun kyy
# Kesä eletään
# Itkisitkö onnesta
# Suudellaan
# Orjanruusu
# Rakkaus ei oo pysyvää
# Hurmaan
# Pieni ihminen
# Jos sä tahdot vain niin
# Reikäinen taivas
# Peltoniemen Hintriikan surumarssi
# Tulkoon mitä vaan
# Suojaan kaikelta
# Pauhaava sydän 
# Riittää meillä päiviä (ennenjulkaisematon akustinen studiolive)